b'\n_START_ARTICLE_\nRaja-Karjala\n_START_PARAGRAPH_\nRaja-Karjala on historiallinen alue, joka k\xc3\xa4sitt\xc3\xa4\xc3\xa4 Laatokan Karjalan pohjoisimman osan Laatokan pohjoispuolelta luovutetussa Karjalassa. Raja-Karjalaan kuuluivat Salmin kihlakunnan kunnat, Impilahti, Suistamo, Soanlahti, Salmi, Suoj\xc3\xa4rvi ja Korpiselk\xc3\xa4. Raja-Karjalassa puhuttiin yleisesti karjalan kielt\xc3\xa4 ja suurin osa v\xc3\xa4est\xc3\xb6st\xc3\xa4 oli ortodokseja. Nykyisin entinen Raja-Karjalan alue kuuluu Ven\xc3\xa4j\xc3\xa4n Karjalan tasavallan Suoj\xc3\xa4rven ja Pitk\xc3\xa4rannan piireihin.\n_START_SECTION_\nHistoria\n_START_PARAGRAPH_\nRaja-Karjalan alue kuului alkujaan Novgorodille ja sittemmin Ven\xc3\xa4j\xc3\xa4lle kuuluneeseen K\xc3\xa4kisalmen l\xc3\xa4\xc3\xa4niin ja siirtyi sen mukana Ruotsille Stolbovan rauhassa 1617. Ruotsi menetti alueen Suuressa Pohjan sodassa Ven\xc3\xa4j\xc3\xa4lle 1721, jonka j\xc3\xa4lkeen alue tuli kuulumaan Viipurin kuvernementtiin. Vuonna 1812 alue liitettiin muun Vanhan Suomen mukana Suomen suuriruhtinaskuntaan. _NEWLINE_Vuonna 1940 Suomi luovutti alueen Neuvostoliitolle talvisodan p\xc3\xa4\xc3\xa4tt\xc3\xa4neess\xc3\xa4 Moskovan rauhansopimuksessa. Jatkosodan alussa 1941 suomalaisjoukot valtasivat alueen takaisin ja v\xc3\xa4est\xc3\xb6 palasi koteihinsa. Suomi vet\xc3\xa4ytyi alueelta kes\xc3\xa4ll\xc3\xa4 1944 ja v\xc3\xa4est\xc3\xb6 evakuoitiin uudelleen muualle Suomeen. Raja-Karjalan v\xc3\xa4est\xc3\xb6 kuului suurelta osin Suomen Karjalan karjalankieliseen v\xc3\xa4hemmist\xc3\xb6\xc3\xb6n ja heid\xc3\xa4n j\xc3\xa4lkel\xc3\xa4isens\xc3\xa4 muodostavat edelleen enemmist\xc3\xb6n Suomen karjalankielisest\xc3\xa4 v\xc3\xa4hemmist\xc3\xb6st\xc3\xa4._NEWLINE_Sodan j\xc3\xa4lkeen Raja-Karjala ven\xc3\xa4l\xc3\xa4istyi, koska alkuper\xc3\xa4iset asukkaat evakuoitiin talvisodan aikana ja uudelleen jatkosodan lopulla muualle Suomeen, p\xc3\xa4\xc3\xa4asiassa Pohjois-Karjalaan (mm. Valtimolle) ja Pohjois-Savon pohjoisosiin sek\xc3\xa4 Kainuun etel\xc3\xa4osaan ja Pohjois-Pohjanmaalle. Entisen Raja-Karjalan alueelle tuli p\xc3\xa4\xc3\xa4asiassa ven\xc3\xa4l\xc3\xa4isi\xc3\xa4, mutta jonkin verran my\xc3\xb6s karjalaisia ja muita kansallisuuksia.'